เอกสารแนบ 5 : รายละเอียดประกอบอื่นๆ

เอกสารแนบ 5.1 : รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบของบริษัท ประชาอาภรณ์จำกัด ( มหาชน ) ประกอบด้วยกรรมการอิสระ 3
ท่าน ได้แก่ นายอมร อัศวานันท์ ประธานกรรมการตรวจสอบ นางนุชนาถ ธรรมโนมัย และนายสันติ
บางอ้อ กรรมการตรวจสอบ
คณะกรรมการตรวจสอบทุกท่านมีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
เป็นผู้ทรงคุณวุฒิและมีประสบการณ์ด้านบัญชี การเงิน กฏหมาย เศรษฐศาตร์และการบริหารจัดการ

คณะกรรมการตรวจสอบปฏิบัติหน้าที่อย่างเป็นอิสระ
มีหน้าที่และความรับผิดชอบตามข้อกำหนดของตลาดหลักทรัพย์ คณะกรรมการกำกับหลักทรัพย์
และกฎบัตรของคณะกรรมการตรวจสอบ สำหรับ ปี 2557 คณะกรรมการตรวจสอบมีการประชุมรวม
5 ครั้ง คณะกรรมการตรวจสอบปฏิบัติหน้าที่กำกับและสอบทานรายงานการเงินให้มีความถูกต้อง
ครบถ้วนตามมาตรฐานการบัญชีที่สำคัญ รวมทั้งการประเมินติดตามผลการควบคุมภายใน
เพื่อให้บริษัทสามารถดำเนินธุรกิจตามวัตถุประสงค์และเป้าหมาย
คณะกรรมการตรวจสอบปฏิบัติหน้าที่ที่สำคัญ สรุปได้ดังนี้

การสอบทานรายงานทางการเงิน

  คณะกรรมการตรวจสอบ ได้สอบทานและรับฟังคำชี้แจงจากผู้สอบบัญชีของบริษัท
  แต่ละรายไตรมาสและงบประจำปี 2557
  โดยคณะกรรมการตรวจสอบได้ซักถามสาระสำคัญเรื่องข้อมูลของงบการเงินของบริษัท ฯ
  จากผู้บริหารของบริษัท
  เพื่อให้ทราบถึงรายการบัญชีแสดงในงบการเงินตามหลักการบัญชีและมาตรฐานการบัญชี
  การเปิดเผยข้อมูลครบถ้วน ปฏิบัติตามข้อกำหนดของตลาดหลักทรัพย์และกฏหมายที่เกี่ยวข้อง
  การเปิดเผยข้อมูลในหมายเหตุประกอบงบการเงิน
  ปราศจากข้อมูลที่มีข้อขัดแย้งกับข้อเท็จจริงอันเป็นสาระสำคัญ
  คณะกรรมการตรวจสอบได้ให้ความเห็นชอบต่อรายงานทางการเงินดังกล่าวว่าได้จัดทำขึ้นตามมาตรฐานรายงานทางการเงิน
  ก่อนนำเสนอให้คณะกรรมการบริษัทพิจารณาอนุมัติงบการเงินรายไตรมาสและงบการเงินประจำปี
  2557

  การสอบทานรายการที่เกี่ยวโยงกัน

  คณะกรรมการตรวจสอบ พิจารณารายการที่เกี่ยวโยงกันประจำปี 2557 แล้วเห็นว่า
  ไม่มีรายการใดมีผลประโยชน์ต่อบุคคลที่เกี่ยวโยงกัน
  ประเภทรายการที่เกี่ยวโยงกันเป็นรายการค้าปกติ และมีการขออนุมัติวงเงินประจำปี
  รายการที่เกี่ยวโยงกันมีความโปร่งใส สมเหตุสมผล เป็นธรรม ไม่มีความขัดแย้งทางผลประโยชน์
  ปฏิบัติตามข้อกำหนดของคณะกรรมการกำกับหลักทรัพย์และตลาดหลักทรัพย์
  และเป็นประโยชน์แก่บริษัท ฯ

การสอบทานระบบการควบคุมภายใน

  คณะกรรมการตรวจสอบ พิจารณาระบบการควบคุมภายใน
  ตั้งแต่ความเป็นอิสสระของฝ่ายตรวจสอบภายใน หน้าที่และความรับผิดชอบของผู้ตรวจสอบภายใน
  การตรวจสอบภายในตามแผนงานที่กำหนด การตรวจทานขอบเขตในการตรวจสอบ
  ให้มุ่งเน้นประสิทธิผลของจุดควบคุมภายใน การปรับแผนการตรวจสอบ การอนุมัติแผนงาน
  อัตรากำลังคน งบประมาณประจำปี การแก้ไขกฎบัตรของหน่วยงานตรวจสอบภายใน
  คณะกรรมการตรวจสอบเห็นว่าระบบการควบคุมภายในของบริษัทฯมีความเหมาะสมและเพียงพอกับธุรกิจของบริษัทฯ
  และไม่พบข้อบกพร่องของการควบคุมภายในที่มีสาระสำคัญ

สอบทานการปฎิบัติตามกฏหมาย ข้อบังคับและระเบียบ

  คณะกรรมการตรวจสอบ พิจารณาการปฎิบัติของบริษัทที่มีข้อกำหนดจากหน่วยงานต่างๆของภาครัฐ
  ข้อกำหนดของคณะกรรมการกำกับหลักทรัพย์และตลาดหลักทรัพย์และกฎหมายที่เกี่ยวข้องกับบริษัทแล้วเห็นว่าบริษัทได้ปฏิบัติสอดคล้องกับข้อกำหนดอย่างเพียงพอรวมถึงมีความรับผิดชอบในการดำเนินธุรกิจให้เป็นไปตามกฎหมาย
  ข้อบังคับและระเบียบที่ใช้บังคับกับการดำเนินธุรกิจของบริษัทฯ

การพิจารณาเสนอแต่งตั้งและค่าตอบแทนผู้สอบบัญชี

  คณะกรรมการตรวจสอบพิจารณาแต่งตั้งผู้สอบบัญชีประจำปี 2558
  โดยเหตุผลการสอบบัญชีต้องมีความพร้อมบุคลากรของผู้สอบบัญชี
  เพื่อให้การตรวจสอบบัญชีเป็นไปตามาตรฐานการสอบบัญชี สอดคล้องกับธุรกิจของบริษัท
  คณะกรรมการตรวจสอบจึงมีความเห็นชอบเสนอผู้สอบบัญชี บริษัท สำนักงาน อีวาย จำกัด
  มีคุณสมบัติครบถ้วนตามหลักเกณฑ์ของตลาดหลักทรัพย์ จึงขอเสนอแต่งตั้ง นายชยพล ศุภเศรษฐนนท์
  ผู้สอบบัญชีรับอนุญาตเลขทะเบียน 3972 และ/หรือ นางกิ่งกาญจน์ อัศวรังสฤษฎ์
  ผู้สอบบัญชีรับอนุญาตเลขทะเบียน 4496 และ/หรือ นางสาวรสพร เดชอาคม
  ผู้สอบบัญชีรับอนุญาตเลขทะเบียน 5659 และ/หรือ นางสาวสุมนา พันธ์พงษ์สานนท์
  ผู้สอบบัญชีรับอนุญาตเลขทะเบียน 5872 เป็นผู้สอบบัญชีสำหรับงวดปีสิ้นสุดวันที่ 31 ธันวาคม 2558
  และเสนอค่าสอบบัญชี เป็นจำนวน 1,000,000 บาท
  เพื่อนำเสนอขออนุมัติที่ประชุมสามัญผู้ถือหุ้นประจำปี 2558 ต่อไป

การประชุมและการประเมินผลการปฎิบัติหน้าที่ของคณะกรรมการตรวจสอบ

  ในรอบปี 2557 คณะกรรมการตรวจสอบมีการประชุมรวมทั้งสิ้น 5 ครั้ง
  โดยมีกรรมการตรวจสอบเข้าประชุมครบองค์ประชุมทุกครั้ง
  โดยวาระประชุมพิจารณารับรองงบการเงินที่สำคัญ ให้ความเห็นเกี่ยวกับความถูกต้อง ครบถ้วน
  น่าเชื่อถือได้ของรายงานทางการเงิน ความเพียงพอของระบบควบคุมภายใน
  แผนงานการตรวจสอบภายใน
  คณะกรรมการตรวจสอบได้ปฎิบัติหน้าที่ตามความรับผิดชอบที่กำหนดไว้ด้วยความระมัดระวังและรอบคอบ
  มีความเป็นอิสระ

  การประเมินผลการปฎิบัติงานของคณะกรรมการตรวจสอบร่วมกันทั้งคณะ
  ผลการประเมินการปฎิบัติงานเป็นไปตามเกณฑ์ที่กำหนด สนับสนุนการบริหารงานธุรกิจของบริษัท
  ให้ความเชื่อมั่นแก่ผู้มีส่วนได้ส่วนเสียทุกภาคส่วน
  และสนับสนุนให้บริษัทปฏิบัติตามหลักการกำกับดูแลกิจการที่ดีเสมอ

ในนามของคณะกรรมการตรวจสอบ

อมร อัศวานันท์

(นายอมร อัศวานันท์)

ประธานกรรมการตรวจสอบ

เอกสารแนบ 5.2 : รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทได้ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท ประชาอาภรณ์ จำกัด (มหาชน)
ซึ่งงบการเงินดังกล่าวได้จัดทำขึ้นตามมาตรฐานการรายงานทางการเงิน (TFRS)
โดยมีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ประกอบกับการใช้ดุลยพินิจอย่างรอบคอบระมัดระวังและประมาณการที่สมเหตุสมผลในการจัดทำ
มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัท
เพื่อให้เกิดประโยชน์ต่อผู้ถือหุ้นและนักลงทุนทั่วไป
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนี้คณะกรรมการบริษัทได้ส่งเสริมให้บริษัท มีการปฏิบัติตามหลักการกำกับดูแลกิจการที่ดี
ตลอดจนจัดให้มีระบบการบริหารความเสี่ยง
และระบบการควบคุมภายในที่มีประสิทธิภาพและประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินของบริษัท
รวมถึงป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทซึ่งประกอบด้วยกรรมการที่เป็นอิสระได้ทำหน้าที่สอบทานเกี่ยวกับคุณภาพของรายงานทางการเงินและระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัทจึงมีความเห็นว่าการกำกับดูแลกิจการที่ดี ระบบการบริหารความเสี่ยง
และระบบการควบคุมภายในของบริษัทมีความเพียงพอและเหมาะสม
สามารถสร้างความเชื่อมั่นอย่างสมเหตุสมผลได้ว่างบการเงินของบริษัทสำหรับปีสิ้นสุดวันที่ 31
ธันวาคม 2557 ได้จัดทำและเปิดเผยโดยถูกต้องตามที่ควรในสาระสำคัญ

  บุญเกียรติ โชควัฒนา เจริญ เจริญวัฒนาสุขสม

  นายบุญเกียรติ โชควัฒนา นายเจริญ เจริญวัฒนาสุขสม

  ประธานกรรมการ กรรมการผู้จัดการ

เอกสารแนบ 5.3 : รายงานคณะกรรมการบริหารความเสี่ยง

ในห้วงระยะเวลาปี 2557 ที่ผ่านมานั้น ภาวะที่เกิดเป็นผลกระทบต่อระบบเศรษฐกิจ
โดยทั่วไปในภาคอุตสาหกรรม ได้เกี่ยวเนื่องไปถึงการดำเนินกิจการ ด้านธุรกิจสิ่งทอ เครื่องนุ่งห่ม
ทั้งปัจจัยภายนอก และปัจจัยภายในหลายประการ อาทิเช่น
สถานการณ์ด้านการเมืองที่มีความขัดแย้งกันค่อนข้างรุนแรง
รัฐบาลมีศักยภาพที่จำกัดในการบริหารจัดการ อันเป็นที่ทราบกันโดยทั่วไป
ประกอบกับระบบเศรษฐกิจสากลเกิดสภาพวิกฤติในภาพรวม และกระทบกันเป็นลูกโซ่
การนำเข้าและส่งออกไม่เป็นไปตามที่คาดกราณ์ และสอดคล้องต่อความเสี่ยงในด้านการลงทุน
ผลประกอบการมีอัตราส่วนที่ลดน้อยลงตามลำดับ ไม่ตอบสนองผลกำไรขั้นพื้นฐาน
ให้เป็นไปตามเป้าหมายที่วางแผนไว้ คณะทำงานในคณะกรรมการบริหารความเสี่ยงขององค์กรฯ
ต้องเน้นการประเมิน
และวิเคราะห์ความเสี่ยงที่เกิดขึ้นเป็นการเฉพาะกรณีโดยรอบคอบในทุกๆไตรมาสของปีที่ผ่านมา
ปัจจัยที่คาดว่าจะเป็นโอกาส ทำให้เกิดผลกระทบตลอดไตรมาสอย่างต่อเนื่องนั้น
ได้รับการควบคุมกำกับดูแล ปรับแผนด้านการลงทุน และเร่งขยายตลาด
เพื่อให้การประกอบกิจการบังเกิดประสิทธิผลอย่างจิงจัง คณะกรรมการบริษัทฯ
คำนึงถึงการกำจัดความเสี่ยง ซึ่งไม่สามารถหลีกเลี่ยงภาวะที่เป็นผลกระทบดังกล่าวได้
จึงเสริมมาตรการกำกับดูแลกิจการ เพื่อบูรณการระบบบริหารจัดการ
ให้มุ่งไปสู่เป้าหมายที่กำหนดอย่างเป็นผล ในไตรมาสต่อไป

จากการที่องค์กรฯได้บริหารความเสี่ยง ด้วยวิธีการให้ทุกภาคส่วนในองค์กรฯมีส่วนร่วม
ในระบบการบริหารจัดการ ภายใต้นโยบาย และการกำกับดูแลของคณะกรรมการบริษัทฯ
ซึ่งมีทิศทางแนวโน้มที่ดีขึ้น สอดคล้องต่อสถานการณ์ด้านการเมืองที่คลี่คลายลง
ระบบเศรษฐกิจสากลเริ่มมีการขยายตัวขึ้น
ปัจจัยที่ทำให้เกิดผลกระทบโดยตรงต่อธุรกิจตลอดระยะเวลาที่ผ่านมานั้น ภาครัฐฯมีการเร่งนโยบาย
ส่งเสริมระบบเศรษฐกิจในทุกๆด้านให้เป็นไปรูปธรรม
การบริหารความเสี่ยงด้วยการบูรณาการร่วมกัน เป็นหนทางปฏิบัติแนวทางหนึ่ง ซึ่งองค์กรฯ
ยังกำหนดนำมาใช้เป็นเครื่องมือหลักช่วยในการบริหารจัดการ
เพื่อชี้วัดประสิทธิภาพการดำเนินการทางธุรกิจให้บังเกิดประสิทธิผลยิ่งขึ้น จากแนวทางการปฏิบัติ
สามารถกล่าวได้ว่า องค์กรฯ ผ่านพ้นวิกฤตทางธุรกิจที่เกิดขึ้นได้อย่างเป็นผล ภาพรวมโดยสรุป
องค์กรฯ ยังมีสินทรัพย์ที่มั่นคง มีสภาพคล่องในกิจการทั้งระยะสั้น และระยะยาว
ในอัตราส่วนที่ยอมรับได้ ท่ามกลางระบบเศษฐกิจทั่วไป ที่ยังมีภาวะความแปรปรวนในปัจจุบัน

คณะกรรมการบริหารความเสี่ยง ขอให้ความมั่นใจต่อผู้ถือหุ้น ซึ่งเสมือนเป็นเจ้าของกิจการว่า
จะบูรณาการยุทธศาสตร์ความคิด และบริหารความเสี่ยง ในขอบเขตความรับผิดชอบที่ได้รับมอบ
ให้บรรลุผลสัมฤทธิ์ต่อองค์กรฯ อย่างแท้จริง

พล.อ. โกญจนาท จุณณะภาต

( โกญจนาท จุณณะภาต )

ประธานคณะกรรมการบริหารความเสี่ยง

เอกสารแนบ 5.4 : รายงานคณะกรรมการกำกับดูแลกิจการ

คณะกรรมการบริษัท ประชาอาภรณ์ จำกัด (มหาชน) ได้แต่งตั้งคณะกรรมการกำกับดูแลกิจการขึ้น
เพื่อสนับสนุนการปฏิบัติหน้าที่ของคณะกรรมการบริษัทในการกำหนดนโยบายและแนวปฏิบัติด้านการกำกับดูแลกิจการ
และให้การบริหารกิจการของบริษัทอยู่บนพื้นฐานของหลักธรรมาภิบาล มาตรฐานจริยธรรมทางธุรกิจ
รวมถึงกฎระเบียนที่เกี่ยวข้อง คณะกรรมการกำกับดูแลกิจการมีจำนวน 4 ท่าน ดังนี้

  นายสันติ บางอ้อ กรรมการอิสระ และประธานคณะกรรมการกำกับดูแลกิจการ

  นายเจริญ เจริญวัฒนาสุขสม กรรมการ

  นางสุนันท์ นิยมในธรรม กรรมการ

  นางสุวิมล เจริญศรีชัย กรรมการ และเลขานุการคณะกรรมการกำกับดูแลกิจการ

ในปี 2557 คณะกรรมการกำกับดูแลกิจการมีการประชุม 2 ครั้ง
และได้ร่วมประชุมกับคณะกรรมการบริหาร 1 ครั้งในไตรมาส 4
ได้ปฏิบัติหน้าที่ตามที่กำหนดไว้ในกฏบัตรคณะกรรมการกำกับดูแลกิจการ
โดยได้มีการพิจารณาให้ความเห็นชอบในวาระ ดังนี้

1.  พิจารณาให้ความเห็นชอบปรับปรุงนโยบายการกำกับ หลักการกำกับดูแลกิจการ
    จริยธรรมในการดำเนินธุรกิจ และจรรยาบรรณกรรมการบริษัท ผู้บริหารและพนักงาน
    เพื่อให้สอดคล้องกับกลยุทธ์ของบริษัท
    และแนวทางการกำกับดูแลกิจการที่ดีสำหรับบริษัทจดทะเบียนปี 2555
    ของตลาดหลักทรัพย์แห่งประเทศไทย และแนวปฏิบัติสากล

2.  พิจารณาให้ความเห็นชอบในการกำหนดวิสัยทัศน์และพันธกิจขององค์กร
    โดยเข้าร่วมประชุมกับคณะกรรมการบริหารจำนวน 1 ครั้งในไตรมาส 4
    เพื่อให้สอดคล้องกับเป้าหมายทางธุรกิจและกลยุทธ์ขององค์กร
    รวมถึงนโยบายการบริหารจัดการที่มีความรับผิดชอบต่อสังคมและสิ่งแวดล้อม
    เพื่อให้เป็นไปตามแนวทางการเปิดเผยข้อมูลของสำนักงานคณะกรรมการกำกับหลักทรัพย์และตลาดหลักทรัพย์ที่กำหนดให้เปิดเผยนโยบายและการดำเนินการที่แสดงถึงความรับผิดชอบต่อสังคมและสิ่งแวดล้อม
    ในแบบแสดงรายการข้อมูลประจำปี (แบบ 56-1) และรายงานประจำปี (แบบ 56-2)

3.  พิจารณาให้ความเห็นชอบนโยบายต่อต้านการทุจริตคอร์รัปชั่น
    เพื่อเตรียมเข้าสู่กระบวนการรับรองเป็นสมาชิกของ CAC ( Private Sector
    Collective Action Coalition Against Corruption)
    และแสดงให้เห็นถึงความมุ่งมั่นในการดำเนินธุรกิจด้วยความซื่อสัตย์ สุจริต โปร่งใส
    และเป็นธรรม มีความรับผิดชอบต่อสังคม

และผู้มีส่วนได้เสียทุกภาคส่วน
และได้กำหนดแนวทางปฏิบัติเกี่ยวกับการป้องกันการมีส่วนเกี่ยวข้องกับการคอร์รัปชั่น
ซึ่งคณะกรรมการบริษัทได้มีมติอนุมัตินโยบายดังกล่าวเป็นที่เรียบร้อยแล้ว

คณะกรรมการกำกับดูแลกิจการ
เชื่อมั่นว่าด้วยความร่วมแรงร่วมใจอย่างมุ่งมั่นและทุ่มเทของคณะกรรมการบริษัท ผู้บริหาร
และพนักงานทุกคน บริษัทจะสามารถพัฒนา ส่งเสริม และยกระดับมาตรฐานการกำกับดูแลกิจการ
และจริยธรรมในการดำเนินธุรกิจ
ควบคู่ไปกับการดำเนินงานด้านความรับผิดชอบต่อสังคมและสิ่งแวดล้อมให้มีความโปร่งใส
และเป็นแบบอย่างที่ดีต่อไป อันจะเป็นประโยชน์ทั้งต่อองค์กรและสังคมส่วนรวม

สันติ บางอ้อ

(นายสันติ บางอ้อ)

ประธานกรรมการกำกับดูแลกิจการ

เอกสารแนบ 5.5 : ข้อมูลเกี่ยวกับรายงานความรับผิดชอบต่อสังคม ปี 2557

เกี่ยวกับรายงาน

บริษัท ประชาอาภรณ์ จำกัด (มหาชน) หรือ People’s Garment Public Company
Limited: PG ได้จัดทำรายงานความรับผิดชอบต่อสังคม (CSR Report)
โดยจัดแยกส่วนอย่างชัดเจนต่อเนื่องเป็นปีที่ 3
ซึ่งคณะกรรมการบริษัทมุ่งเน้นให้ข้อมูลเชื่อถือได้และมีคุณภาพ
โดยบริษัทกำหนดประเด็นด้านความยั่งยืนที่สำคัญ
และการประเมินระดับความสำคัญของประเด็นที่เกี่ยวข้องต่อเป้าหมายและการดำเนินงานของบริษัท
แสดงถึงผลการดำเนินงานที่สำคัญด้านสังคม ชุมชน และสิ่งแวดล้อม ในระหว่างวันที่ 1 มกราคม
ถึงวันที่ 31 ธันวาคม 2557

แนวทางการรายงาน

การจัดทำรายงานฉบับนี้ เพื่อแสดงเจตนารมณ์ในการบริหารงานเพื่อความเติบโตอย่างยั่งยืน
ครอบคลุมการดำเนินงานที่สำคัญด้านสังคม ชุมชน และสิ่งแวดล้อม
โดยอ้างอิงตามแนวทางของกรอบการรายงานข้อมูล CSR แบบบูรณาการ (Integrated CSR
Reporting Framework) ซึ่งจัดทำโดยสถาบันไทยพัฒน์
เพื่อให้บริษัทจดทะเบียนใช้เป็นแนวทางในการจัดทำรายงาน CSR
ที่สอดคล้องกับกรอบการรายงานระดับสากล

ขอบเขตการรายงาน

ขอบเขตรายงานได้ครอบคลุมครอบคลุมถึงการปฏิบัติงานของบริษัท และโรงงานทั้ง 3 สาขา ได้แก่
สาขาลำพูน สาขากบินทร์บุรี และสาขาเวลโกรว์ ซึ่งเป็นส่วนหนึ่งในการกำกับดูแล
ส่งเสริมให้มีการเปิดเผยข้อมูลตามแนวทางสากล
เพื่อตอบสนองประเด็นความคาดหวังของผู้มีส่วนได้เสีย ซึ่งได้เปิดเผยข้อมูลไว้ในรายงานฉบับนี้

บริษัทมีแผนงานที่จะจัดทำรายงานความรับผิดชอบต่อสังคมเป็นประจำทุกปี
ตลอดจนพัฒนาระบบและวิธีการจัดเก็บข้อมูลอย่างสม่ำเสมอ
เพื่อให้แนวทางและขั้นตอนการเก็บข้อมูลมีความชัดเจน และมีความสมบูรณ์ครบถ้วนของข้อมูลมากที่สุด
และสื่อสารผลการดำเนินงานด้านความรับผิดชอบต่อสังคมของบริษัทต่อผู้มีส่วนได้เสียอย่างต่อเนื่อง

ช่องทางการเผยแพร่

รายงานฉบับนี้ เพื่อเป็นประโยชน์ต่อผู้มีส่วนได้เสียทุกภาคส่วนการรับทราบข้อมูลที่เหมาะสม
เพื่อใช้พิจารณาประเด็นที่น่าสนใจ
บริษัทได้จัดทำภาษาไทยและภาษาอังกฤษในรูปแบบสิ่งพิมพ์และแผ่นซีดี รวมทั้งเผยแพร่บนเว็บไซต์
เพื่อความหลากหลายและสะดวกในการเข้าถึงข้อมูล

ทั้งนี้สามารถดาวน์โหลดรายงานฉบับนี้ซึ่งได้รวมอยู่ในรายงานประจำปี
ได้จากเว็บไซต์ของบริษัทหรือสอบถามข้อมูลเพิ่มเติม ได้ที่ :

เลขานุการบริษัท และนักลงทุนสัมพันธ์

โทรศัพท์ 0-2685-6509 – 10 E-mail : suvimol@pg.co.th

บริษัท ประชาอาภรณ์ จำกัด (มหาชน)

เลขที่ 666 ถนนพระราม 3 แขวงบางโพงพาง เขตยานนาวา กรุงเทพฯ 10120

โทรศัพท์ : 0-2685-6500 โทรสาร : 0-2294-5159

เอกสารแนบ 5.6 : สารจากประธานกรรมการบริหารและกรรมการผู้จัดการ

บริษัทดำเนินธุรกิจโดยยึดหลักปรัชญาการทำงานของ ดร.เทียม โชควัฒนา “ซื่อสัตย์ ยุติธรรม”
จนเจริญเติบโตสู่การเป็นบริษัทมหาชนในปัจจุบัน
มีการบริหารจัดการภายใต้หลักการกำกับดูแลกิจการที่ดี มีความโปร่งใส ตรวจสอบได้
มีระบบการควบคุมภายใน และระบบการถ่วงดุลอำนาจบริหาร

“การทำงานให้มี CSR”
บริษัทได้ตระหนักถึงความสำคัญในการดำเนินธุรกิจด้วยความรับผิดชอบต่อสังคมและสิ่งแวดล้อมมาโดยตลอด
โดยมีแนวทางการดำเนินงานภายใต้หลักคิดของเครือสหพัฒน์ “คนดี สินค้าดี สังคมดี”
ซึ่งครอบคลุมทั้ง 3 ด้านหลัก คือ ด้านเศรษฐกิจ สังคม และสิ่งแวดล้อม
บริษัทได้นำมาเป็นเข็มทิศในการดำเนินงานและเป็นส่วนหนึ่งของการกำหนดแผนกลยุทธ์
ตั้งแต่การกำหนดวิสัยทัศน์ พันธกิจ และนโยบายด้านสิ่งแวดล้อมของบริษัท โดยไม่ทำ CSR
ให้เป็นงาน แต่ทำงานให้มี CSR ในกระบวนการ
สร้างเสริมเป็นวัฒนธรรมองค์กรให้เกิดความรับผิดชอบจากส่วนบุคคลก่อนและขยายผลไปสู่องค์กรและสังคม

“การมีส่วนร่วม เพื่อส่วนรวม”
จากความมุ่งมั่นในการพัฒนางานด้านความรับผิดชอบต่อสังคมอย่างต่อเนื่อง
โดยการมีส่วนร่วมของผู้บริหารและพนักงานทุกคนที่ได้ร่วมแรงร่วมใจให้ความสำคัญและขับเคลื่อนสู่แนวทางปฏิบัติจริงจนบรรลุผลสำเร็จ
เพื่อให้ส่วนรวมทั้งสังคมและสิ่งแวดล้อมมีความยั่งยืน ส่งผลให้บริษัทได้รับรางวัล CSRI
Recognition จากสถาบันธุรกิจเพื่อสังคม (CSRI) และรางวัล“SET Awards 2014”
รางวัลบริษัทจดทะเบียนด้านความรับผิดชอบต่อสังคม “ยอดเยี่ยม” (Best Corporate Social
Responsibility Awards) จากตลาดหลักทรัพย์แห่งประเทศไทย

ในนามของคณะกรรมการบริษัท ผู้บริหาร และพนักงานทุกคน
ขอขอบคุณในความร่วมมือของผู้มีส่วนได้เสียทุกฝ่าย และหน่วยงานที่เกี่ยวข้อง
ที่สนับสนุนการดำเนินงานของบริษัทด้วยดีตลอดมา
บริษัทจะยึดมั่นในการดำเนินธุรกิจตามหลักธรรมาภิบาล และต่อต้านการทุจริตคอร์รัปชั่น
มีความรับผิดชอบต่อสังคมและสิ่งแวดล้อม
เพื่อให้เกิดประโยชน์สูงสุดต่อผู้เกี่ยวข้องทุกฝ่ายและเป็นส่วนหนึ่งในการสร้างความยั่งยืนให้กับสังคมส่วนรวม

เจริญ เจริญวัฒนาสุขสม

(นายเจริญ เจริญวัฒนาสุขสม)

ประธานกรรมการบริหารและกรรมการผู้จัดการ